Walter Crane

Walter Crane (15. elokuuta 1845 Liverpool – 14. maaliskuuta 1915 Horsham) oli englantilainen kuvataiteilija, kuvittaja ja sosialisti, joka tunnetaan erityisesti lukuisista romanttiseen ja koristeelliseen tyyliin tehdyistä lastenkirjojen kuvituksistaan. Hän oli myös arts and crafts -liikkeen huomattavimpia edustajia. Cranen muotokieli ennakoi jugendia.

Crane opiskeli nuorena William James Lintonin kirjapainossa Lontoossa, jossa hän oppi puupiirrosten tekniikan. Linton esitteli hänet kuuluisalle taidekriitikko John Ruskinille, josta tuli Cranen esikuva. Lontoossa Crane tutustui myös prerafaeliitteihin. Hän alkoi saada kuvitustilauksia ja kuvitti muun muassa Toy Booksin, suositun lastenkirjasarjan.

Crane alkoi jo varhain osallistua poliittisen toimintaan. Vuonna 1884 hänestä tuli Britannian ensimmäisen sosialistipuolueen jäsen. Cranen mielestä taide oli ennen kaikkea työkalu, jolla voidaan vaikuttaa yhteiskuntaan. Hän suunnitteli poliittisia julisteita ja kuvitti sosialistisia julkaisuja. Lisäksi hän ystävystyi William Morrisin kanssa, joka oli Ruskinin ohella arts and crafts -liikkeen johtohahmoja. Crane innostui liikkeen antikapitalistisista ajatuksista, joiden tavoitteena oli nostaa käsityön arvostusta ja saada se tasavertaisesti kaikkien kansankerrosten saataville. Vuonna 1884 hän perusti Art Workers' Guild -yhdistyksen, joka työskenteli käsityön edistämiseksi. Art Workers' Guildin lisäksi  Crane  perusti Arts and Crafts Exhibition Societyn. Hän julkaisi lisäksi useita koristetaiteita käsitteleviä kirjoja, muun muassa teoksen The Claims of Decorative Arts (1892). Kirjassaan Crane esitti, että käsityö on taiteellisesti rinnastettavissa perinteiseen kuvataiteeseen, kuten kuvanveistoon ja maalaustaiteeseen.

Walter Cranesta tuli yksi vaikutusvaltaisimmista lastenkirjojen kuvittajista 1800-luvun lopun Englannissa. Hänen piirustustyylinsä on tyyliteltyä, romanttista ja koristeellista, ja kuvitukset ovat täynnä runsaita yksityiskohtia. Hän kuvasi usein ihmisiä, eläimiä tai myyttisiä hahmoja. Hänen kuvituksensa ovat täynnä liikettä, ja ne ovat hyvin mielikuvituksellisia, lähes surrealistisia. Ystävänsä Morrisin tavoin Crane oli kiinnostunut keskiajasta ja sai innoitusta keskiaikaisista puupiirroksista ja kirjataiteesta.

Monissa Cranen töissä on vahva opettavainen ja moraalinen elementti, ja useiden vuosien ajan hän teki viikoittain pilapiirroksia sosialistisiin aikakauslehtiin Justice ja The Commonweal. Suurin osa Cranen poliiittisista pilapiirroksista on koottu teokseen Cartoons for the Cause (1896). Crane suunnitteli lisäksi jugendtyylisiä tekstiilejä ja tapetteja, joista tuli kansainvälisesti suosittuja. Crane toimi Manchesterin taidekoulun rehtorina vuosina 1893-1896, sitten Reading Collegen rehtorina 1896-1898 ja lopulta Lontoon Royal College of Artin rehtorina 1898-1899. Crane vastasi yhdessä William Morrisin kanssa Kelmscott Pressin vuonna 1894 julkaiseman The Story of the Glittering Plain -teoksen graafisesta suunnittelusta. Cranen parhaita kirjankuvituksia ovat Edmund Spenserin Faerie Queene  ja The Shepheardes Calendar. Crane oli erittäin tuottelias ja monipuolinen. Hän teki öljymaalauksia, akvarelleja, lasimaalauksia, tapetteja, sitoi kirjoja, kuvitti lastenkirjoja sekä omia ja muiden runoja. Vuonna 1907 hän julkaisi omaelämäkerran Artist's Reminiscences.

 Galleria 

 Lähteet 

Luokka:Sosialistit
Luokka:Englantilaiset kuvittajat
Luokka:Englantilaiset kuvataiteilijat
Luokka:Vuonna 1845 syntyneet
Luokka:Vuonna 1915 kuolleet